Državno odvjetništvo već nekoliko je dana u zgradi Zagrebačkog Holdinga. Iako se provjerava brojna dokumentacija i postupa i po onim slučajevima u kojima su iz samog Holdinga podizali prijave, neslužbeno ipak doznajemo kako su istražiteljima u fokusu interesa sponzorski ugovori s Dinamom.

Riječ je o starom slučaju koji je svoj epilog doživio lani izvansudskom nagodbom po kojoj je Holding pristao Dinamu isplatiti 15 milijuna kuna kroz šest mjeseci. Tih 15 milijuna kuna sada su pod posebnim interesom odvjetništva.Podsjetimo, Robni terminali, Zagrebački velesajam, Gradska plinara i sam Holding reklamirali su se na stadionu u Maksimiru što ih je godišnje koštalo 7,5 milijuna kuna - tri su rate platili za onu posljednju više novaca nisu imali. Na sudu su Holding i Dinamo završili prije tri godine, Dinamo je dobio spor, a Holding uložio žalbu na Visokom trgovačkom sudu u Zagrebu. Cijeli se slučaj protezao do lani, kada su se dogovorili izvansudskom nagodbom.

– Trgovačko društvo Zagrebački holding ne može komentirati radnje koje su u nadležnosti DORH-a i MUP-a – službeni je pak stav Holdinga.

Ipak naš izvor iz Uprave Holdinga poručuje kako je riječ o starom slučaju i kako Holding poštuje nagodbu kojom će Dinamu pripasti 15 milijuna kuna.

– Sadašnji ministar pravosuđa pažnju mora malo preusmjeriti s aktualnih događanja – kažu iz tvrtke u kojoj je u posljednje vrijeme burno. Osim skandala s krivotvorenim diplomama, otkaz je dobila i Ana Urošević iz Čistoće zbog sumnje da je varala na ovrhama i oštetila Holding za 200 milijuna kuna pa će protiv nje podnijeti kaznenu prijavu.

>> Ne znaju gdje naći 200 milijuna kuna za škole i bazen, a Dinamu daju 15 zbog dugova

>> Dinamo bogatiji za 15 milijuna kuna. Stari dug vraća Holding